Рецензия

На дисертационен труд на тема:

**ЖЕНАТА ОТ МАЛКИЯ БЪЛГАРСКИ ГРАД – средата на XX в. до 1989 г. (социален статус и роли)**

За присъждане на образователна и научна степен „доктор” в научно направление 3.1 Социология, антропология и науки за културата

на Кристиана Марианова Бояджиева

Научен ръководител: проф. д–р Мира Маркова, Исторически факултет, Софийски университет

Рецензент: доц. д–р Илия Илиев, Софийски университет, Исторически факултет, катедра Етнология

1. Г-жа Бояджиева отговаря на всички формални изисквания за допускане до публична защита. Тя е положила необходимите изпити в хода на нейното обучение в докторската програма по етнология към Историческия факултет на Софийския университет, успешно е преминала процедури по атестация и вътрешна защита и има необходимия брой публикации по тема. В приложените материали са посочени 4 публикации и една под печат, но междувременно и петата е излязла в брой 8 на списание „Терени“, т.е. г-жа Бояджиева има пет излезли статии. Приложен е също автореферат и дипломи от предишни степени на образование. Кристиана Бояджиева е завършила магистратура по театрални изкуства в Нов български университет и понастоящем работи като щатен режисьор в Драматичен театър – Ловеч. Текстът успешно е преминал проверката срещу плагиатство в системата на Софийския университет.
2. Дисертационният труд представлява анализ на промените в ролята на жената в Панагюрище през социалистическия период. Работата отговаря на зададената тема и подбраният пример е достатъчно представителен, за да могат да се правят изводи за социалните промени в страната. Г-жа Бояджиева се опира на сериозна емпирична база, събирана лично от нея, като това включва 38 интервюта (33 жени и 5 мъже, списъкът на информаторите е приложен в края на текста), 57 статии и монографии, периодични издания, онлайн източници и статистически справочници. Систематизираните емпирични данни са достатъчни, за да може авторката да прави обосновани изводи, а интервютата сами по себе си представляват ценен източник, който ще бъде полезен и за следващи изследвания от нея или други автори. Като обем текстът е от 201 страници плюс библиография и надхвърля минималните изисквания.
3. По същество дисертацията се състои от увод, три глави и заключение. В увода (стр. 4-16) са изложени основните цели на изследването, очертана са изследователските проблеми и са посочени методите. Мотивиран е подборът на информаторите, така че да представят както най-типичните домакинства в града, така и изключителни личности като инженер Цветана Бояджиева, първата жена-металург в България и Европа, макар последната да е представена чрез вторични източници.
4. Първата глава „Роли и социални позиции на жените в град Панагюрище в края на XIX и първата половина на ХХ век“ (стр. 17-51) разглежда промените в ролята на жената в града и по-общо в страната в хода на предвоенната модернизация. Специално внимание е обърнато на образованието, културата, изкуството, социалните дейности и платения женски труд като цяло. Убедително е показано постепенно увеличаващото се, в известен смисъл извоювано присъствие на жените в тези сфери. Тук г-жа Бояджиева показва добро познаване на съвременната българска литература, свързана с ролята на жената. Текстът би могъл да спечели, ако беше използван монументалният двутомник на Румен Даскалов „Българското общество 1878 – 1939“, издаден 2005 г.

Донякъде будят съмнение само данните за 1905г., приведени на стр. 25 въз основа на статистическия справочник от Царство България, публикуван 1910 г. Струва ми се, че в приведената таблица за активното население по групи и занятия в колони 3 и 4 са дадени всички членове на домакинствата, където основните доходи идват от съответната професия. Цитираният там брой на мъже или жени не означава, че точно те упражняват въпросната професия, а че са част от домакинства, разчитащи на доходи от нея. Това става очевидно, когато се обърне внимание на факта, че сборът от 5 и 6 колона, мъже или жени самостоятелно упражняващи дадена професия, е по-малък от този в 3та и 4та колона. Например сборът от мъже и жени в домакинства, издържащи се от индустрия и занаяти, е 358 846 (3 и 4 колона), а общо 147 370 общо мъже и жени се занимават самостоятелно с индустрия и занаяти (5 и 6 колона). Очевидно разликата от над 200 000 души представляват членове на домакинствата, които не се занимават пряко с дадена професия, но се издържат благодарение на доходи от нея, които получава друг член на домакинството. За нуждите на изследването са релевантни 5та и 6та колона, „сами упражняващи дадено занятие“.

Това в никакъв случай не оспорва изводите в първата глава, а напротив, показва колко голям е бил разривът между мъже и жени в тези професии и колко сериозни усилия са били нужни, за да бъде запълнен той, което е и тезата на г-жа Бояджиева.

Втора глава „Влияние на политическите промени от 9ти септември 1944 г. върху статута и мястото на жената в малкия български град“ (стр. 52-112) е разделена на две части. Първата е посветена на влиянието на образованието, труда и миграцията върху социалния статус и ролята на жената, а втората на празниците, официални, семейни, религиозни, нови и стари и ролята на жената за тяхното поддържане. Г-жа Бояджиева убедително показва как комплексът от политики, свързани с жената, е подчинен на необходимостта тя да бъде включена в икономиката като квалифицирана работна сила. Това води до възможности и дори задължение жените да получат образование, като скоро средното образование става нова норма, а висшето сравнително лесно достъпно. Също така води до известни промени в семейната сфера, доколкото жената трябва да разполага с достатъчно време извън домакинството, за да може да ходи на работа. Ценно в случая е, че г-жа Бояджиева отива отвъд нормативните документи и показва реалната картина, в която кадровата политика на заводи и администрация до голяма степен отразява традиционни стереотипи за женски и мъжки дейности.

Що се отнася до празниците, г-жа Бояджиева показва ролята на жените за съхраняване на християнските и българските традиции в ритуалите, които тя разделя на публични и лични, а именно кръщене, сватба и погребение. Последната категория обикновено бива дефинирана в специализираната литература като семейни празници, понякога като ритуали на прехода или на жизнения цикъл, затова би било добре авторката да обоснове своето решение да ги определи като лични.

Трета глава „Дефиниране на роли и социални позиции (социален статус) на жената от град Панагюрище в периода от средата на ХХ в. до 1989 г.“ (стр. 113-192) е най-ценната част от дисертацията, защото предлага жива картина на всекидневието в града и отношенията в домакинството и семейството. Известно колебание буди отново интерпретацията на някои статистически данни. На с. 120 е приведена таблица за трудовата заетост в домакинствата в Панагюрище през 1952 г., съгласно която би трябвало да има 100% трудова заетост на децата – нещо, което не е възможно по очевидни причини. Вероятно отново става дума за класифициране по основните източници на доходи за домакинствата, а не за пряка заетост в земеделие, индустрия или занаяти. Това налага и преразглеждане на изводите за заетостта съответно и на възрастните членове на домакинството, мъже и жени.

Като се изключи тази забележка, главата е изключително ценна. В нея авторката постоянно превключва изследователския мащаб от макроравнище, където се говори за големи политики и програмни намерения, до микрониво, където виждаме техните успехи, неуспехи и конкретни последствия, които понякога са съвсем неочаквани. Много ценни са и разказите за това как всяка от информаторките е намирала свои начини да решава общите проблеми, с които се сблъскват всички жени работнички при съчетаването на ролите в домакинството и на работното място с нормиран работен ден, особено през първите години на майчинството. Това е в унисон със съвременните тенденции в социалните изследвания, където се обръща повече внимание на индивида и неговите (в случая – нейните) способности да намира решения в рамките на общото социално поле. Така главата е едновременно полезна като нова информация, оригинална, приятна за четене и съвременна като методи. Във втората й част г-жа Бояджиева продължава анализа, като съпоставя общата тенденция жените да остават по-ниско платени от мъжете и да заемат по-непрестижни работни места, с примера на Цветана Бояджиева, първата жена металург в България и Европа, която въпреки че не е допусната до комбината, намира своята ключова роля като преподавател, подготвящ поколения металурзи. Големите тенденции заслужават вниманието на изследователя, но и конкретните индивиди с техните способности и воля също имат значение.

1. Дисертационният труд съдържа безспорни приноси. Той въвежда в обръщение нов емпиричен материал, не само интервюта, но и архивни данни и публикации в местната преса. Предложена е типологизация на ролите на жената през изследвания период, както и различните модуси на съчетаване на ролите на работничка, майка и домакиня. Основната ми препоръка е авторката да се запознае по-детайлно със съвременни изследвания за жените в други социалистически страни, откъдето би могла да почерпи нови идеи, подходи или поне да получи сравнителна перспектива.
2. В заключение мога да кажа, че дисертацията представлява оригинален и ценен принос към изследваната проблематика. Г-жа Бояджиева доказва, че е способна да работи с първични източници и сама да събира теренни данни. Заложените цели и задачи са изпълнени, методите са ясно обяснени и спазвани в хода на изследването. Не откривам плагиатство в работата. Извън тези задължителни параметри бих искал да добавя, че г-жа Бояджиева определено умее да пише, стилът й е едновременно прозрачен и разбираем, четивен и прецизен. Ето защо без колебание препоръчвам на уважаемото жури да присъди на г-жа Бояджиева образователната и научна степен „доктор“.

Изготвил рецензията (Илия Илиев)